****

**Comisiynydd Heddlu a Throseddu**

**Dyfed-Powys**

**Ymarfer Hap-samplu**

**gan y**

**Panel Craffu**

**Digwyddiadau Defnydd o Rym**

**Canfyddiadau ac Adborth Aelodau’r Panel**

**Mai 2021**

# 1.0 Cefndir

Ar 27 Mai 2021, cyfarfu’r aelodau drwy’r rhaglen *Skype for Business* ar gyfer cyfarfod craffu ychwanegol er mwyn adolygu detholiad o ddigwyddiadau Defnydd o Rym. Roedd yr Aelodau’n medru adolygu’r ffurflen Defnydd o Rym a’r darnau ffilm camera corff ategol ar gyfer 5 digwyddiad.

Mae’r gyfraith yn cydnabod bod swyddogion heddlu’n ymateb i sefyllfaoedd lle y gallai fod angen iddynt ddefnyddio grym er mwyn cadw’r heddwch a chynnal y gyfraith. Mae swyddogion unigol yn gyfrifol am benderfynu pryd i ddefnyddio grym a pha fath o rym i ddefnyddio. Nhw sy’n atebol i’r gyfraith o ran sicrhau bod eu penderfyniad yn arwain at y defnydd lleiaf o rym sydd angen ar gyfer sicrhau’r amcan a nodwyd.

Dywed Arferion Proffesiynol Awdurdodedig y Coleg Plismona:

“Mae Deddf Cyfraith Trosedd 1967, Deddf yr Heddlu a Thystiolaeth Droseddol 1984 a’r gyfraith gyffredin yn berthnasol ar gyfer pob defnydd o rym gan yr heddlu ac yn mynnu y dylai unrhyw ddefnydd o rym fod yn ‘rhesymol’ o dan yr amgylchiadau. Mae rhesymol yn yr amgylchiadau hyn yn golygu:

* Ei fod yn gwbl ofynnol ar gyfer diben a ganiateir yn ôl y gyfraith; a
* Bod yn rhaid i’r grym a ddefnyddir fod yn rhesymol a chymesur (h.y. rhaid i’r graddau i ba rai y defnyddir grym fod y lleiaf sydd angen o dan yr amgylchiadau ar gyfer sicrhau’r amcan cyfreithiol). Fel arall, mae’n debygol y bydd y defnydd o rym yn ormodol ac anghyfreithlon.”

Caiff Swyddogion Heddlu ddefnyddio amrediad o dechnegau, gan gynnwys:

* Gefynnu
* Tarian
* Sgiliau heb arfau
* Chwistrell lidiog
* Ataliad llawr
* Atalydd corff
* Gwn taser
* Arfau saethu
* Gwarchodydd poeri a chnoi
* Ci heddlu
* Pastwn
* Cyfathrebu tactegol
* Arall / byrfyfyr

Gofynnwyd i’r Panel ystyried y math o rym a ddefnyddiwyd gan swyddogion a pha un ai a oeddent yn teimlo, wrth wylio’r darn ffilm, bod y grym yn ofynnol, priodol a chymesur. Ystyriodd y Panel hefyd pa un ai a gafodd pob unigolyn ei drin â pharch ac urddas, gan sicrhau nad oes unrhyw faterion cydraddoldeb ac amrywiaeth. Yn ogystal â darnau ffilm camera corff, adolygodd y Panel y ffurflenni defnydd o rym ategol, gan wirio bod y ffurflen yn adlewyrchu’r digwyddiad a bod yr holl fanylion wedi’u cofnodi’n gywir.

# 2.0 Canfyddiadau

Digwyddiad 1

* Nododd yr aelodau nad oedd y swyddog yn yr achos hwn wedi derbyn ei hyfforddiant diogelwch blynyddol ar gyfer swyddogion. Nodwyd ar y ffurflen bod 13-23 mis wedi mynd heibio ers iddo dderbyn hyfforddiant. Cydnabu’r Aelodau y gallai’r pandemig sy’n parhau fod wedi achosi’r oedi hwn.
* Holodd yr Aelodau am ystyr ‘gwrthwynebiad gweithredol’ ar y ffurflen yn erbyn ymddygiad y gwrthrych. Er bod yr unigolyn heb stopio ei gerbyd yn syth, teimlwyd bod y gwrthrych yn ufudd a chydweithredol unwaith yr oedd tu allan i’w gerbyd, fel y nodir o fewn y math o rym a ddefnyddiwyd, sef ‘gefynnu ufudd’.
* Nodwyd bod yr unigolyn hwn wedi’i efynnu tu ôl i’w gefn. Gan fod y gwrthrych yn ufudd, holodd yr Aelodau pa un ai a fyddai gefynnu’r unigolyn tu flaen iddo wedi bod yn fwy cymesur.
* Cwblhawyd y ffurflen Defnydd o Rym ategol yn gyflym iawn, o fewn tair awr o’r digwyddiad.

Digwyddiad 2

* Nododd yr aelodau nad oedd y swyddog yn yr achos hwn wedi derbyn ei hyfforddiant diogelwch blynyddol ar gyfer swyddogion. Nodwyd ar y ffurflen bod 13-23 mis wedi mynd heibio ers iddo dderbyn hyfforddiant.
* Cytunodd yr Aelodau bod ychwanegu’r blwch “rheswm dros ddefnyddio grym” ar y ffurflenni’n gadarnhaol iawn. Teimlodd yr Aelodau bod y rhesymwaith a gofnodwyd ar y ffurflen hon yn dda iawn.
* Roedd yr unigolyn o fewn y digwyddiad hwn yn agored iawn i niwed gan ei fod yn profi argyfwng iechyd meddwl. Teimlai’r Panel nad oedd y swyddogion yn yr achos hwn yn heriol, a’u bod wedi dangos empathi. Roedd y grym a ddefnyddiwyd yn briodol, ac ni ddefnyddiwyd llawer.
* Fodd bynnag, nodwyd bod yr unigolyn wedi’i osod o fewn fan heddlu, bod y drysau wedi’u cau, a’i fod wedi’i adael ar ben ei hun am gyfnod sylweddol. Achosodd hyn ofid mawr i’r unigolyn. Oherwydd cyflwr bregus yr unigolyn, teimlai’r Aelodau y dylai rhywun fod wedi aros gydag ef drwy’r amser er mwyn tawelu ei feddwl.
* Cwblhawyd y ffurflen Defnydd o Rym ategol yn gyflym iawn.

Digwyddiad 3

* Nododd yr Aelodau’n gadarnhaol bod pedwar recordiad camera corff swyddog ar gael ar gyfer y digwyddiad hwn.
* Roedd y swyddog yn y digwyddiad hwn yn recriwt newydd, ac felly roedd wedi derbyn ei hyfforddiant diogelwch personol o fewn y 6 mis diwethaf.
* Canfu nad oedd rhif cyfeirnod y digwyddiad (STORM) ar y ffurflen Defnydd o Rym yn cyfateb i’r digwyddiad cywir.
* Cwblhawyd y ffurflen Defnydd o Rym o fewn 6 awr i’r digwyddiad.
* Er mwyn adolygu’r digwyddiad hwn yn iawn, teimlai’r Panel fod angen gwybodaeth ychwanegol o’r neges STORM er mwyn i Aelodau gael gwell dealltwriaeth o’r sefyllfa.
* Nodwyd bod yr unigolyn 14 oed yn y digwyddiad hwn wedi’i osod ar ben ei hun yng nghefn fan heddlu, lle y parhaodd i fwrw ei ben am gyfnod hir. Er bod swyddog wedi gwirio ar yr unigolyn, teimlai’r Aelodau y dylid fod wedi gwneud hyn yn gynt, er mwyn atal yr unigolyn rhag niweidio ei hun a darparu cymorth emosiynol.
* Teimlai’r Aelodau nad oedd yn eglur pa swyddog oedd yn gyfrifol yn y sefyllfa hon, a theimlwyd y byddai wedi bod yn fuddiol i un swyddog reoli’r sefyllfa a chlirio’r dorf yn lleoliad y digwyddiad, a allai fod yn gwaethygu’r sefyllfa.

Digwyddiad 4

* Yn gadarnhaol, roedd y swyddog yn yr achos hwn wedi derbyn ei hyfforddiant gloywi mewn perthynas â diogelwch swyddogion o fewn y 6 mis diwethaf.
* Cwblhawyd y ffurflen Defnydd o Rym yn amserol ar yr un diwrnod â’r digwyddiad.
* Nododd yr Aelodau’n gadarnhaol bod yr unigolyn hwn wedi’i efynnu y tu flaen iddo, yn unol â dymuniad y gwrthrych. Teimlai’r Aelodau bod y grym a ddefnyddiwyd yn rhesymol a chymesur o ystyried ymddygiad y gwrthrych.
* Trafodwyd bod y swyddogion o fewn y digwyddiad hwn yn fedrus iawn ac yn ddigynnwrf, a bod ganddynt reolaeth o’r sefyllfa.

Digwyddiad 5

* Roedd y swyddog yn yr achos hwn wedi derbyn ei hyfforddiant gloywi ar gyfer swyddogion o fewn y 7 – 12 mis diwethaf.
* Cwblhawyd y ffurflen Defnydd o Rym ar yr un diwrnod â’r digwyddiad.
* Er mwyn adolygu’r achos hwn yn briodol, teimlai’r Aelodau bod angen gwybodaeth bellach gan gofnod STORM neu gofnod trosedd er mwyn deall y sefyllfa’n llawn. Fodd bynnag, cytunwyd bod yr holl ddefnydd o rym a welwyd yn deg a chymesur.
* Cafwyd trafodaeth mewn perthynas â’r sail dros Stopio a Chwilio’r unigolyn hwn, gan nad oes rhesymwaith wedi’i gofnodi ar y ffurflen o ran o ran pam y cafodd yr unigolyn hwn ei stopio. Fodd bynnag, cydnabu y byddai’r manylion hyn wedi’u cofnodi ar y cofnod Stopio a Chwilio.

# 3.0 Crynodeb

* Nododd yr Aelodau’n gadarnhaol bod pob ffurflen nawr yn cynnwys rhif cyfeirnod unigryw ar gyfer dibenion adnabod ers eu hadolygiad diwethaf o’r Defnydd o Rym.
* Nodwyd bod pob ffurflen Defnydd o Rym wedi’u cwblhau’n amserol yr un diwrnod â’r digwyddiad.
* Dymunodd y Panel gofnodi’r cynnydd cadarnhaol yn nifer y darnau ffilm camera corff sydd ar gael yn awr o gymharu ag adolygiadau blaenorol. Ni nodwyd unrhyw faterion cydraddoldeb ac amrywiaeth, ac ystyriwyd bod pob drwgdybyn wedi’i drin ag urddas a pharch.
* Holodd y Panel pa un ai a oedd gefynnu i’r blaen bob amser yn cael ei ystyried fel y dewis cyntaf, a’r dull gefynnu o ddewis, os yw’r unigolyn yn ufudd. Nodwyd bod yr unigolion wedi’u gefynnu tu ôl i’w cefnau’n syth mewn dau ddigwyddiad.
* Holodd y Panel pa fesurau sydd mewn grym i ddiogelu unigolion sy’n cael eu rhoi mewn faniau heddlu wedi’u gefynnu.
* Canfu bod dau swyddog angen hyfforddiant gloywi ar gyfer swyddogion, fodd bynnag, cydnabu bod y pandemig parhaus yn debygol o fod wedi achosi oedi.
* Nodwyd y byddai’n fuddiol i SCHTh roi gwybodaeth gefndir/STORM i Aelodau Panel ar gyfer pob digwyddiad cyn y cyfarfod er mwyn helpu Aelodau â’u dealltwriaeth o bob sefyllfa.

# 4.0 Arsylwadau

|  |  |
| --- | --- |
| **Arsylwadau** | **Ymateb yr Heddlu** |
| Holodd y Panel pa un ai a gefynnu tu flaen i unigolion oedd bob amser yn cael ei ystyried fel y dewis cyntaf a’r hoff ddewis ar gyfer gefynnu os yw’r unigolyn yn ufudd. | Mae swyddogion wedi’u hyfforddi i efynnu pobl y tu ôl i’w cefnau (hyd yn oed os ydynt yn ufudd). Mae gefynnu tu flaen iddynt yn cyflwyno perygl uwch i swyddogion gan fod y gwrthrych yn medru cael mynediad haws at bethau y gallant eu cuddio ar eu corff. Hefyd, gallant estyn ergyd neu ddianc yn haws os yw eu dwylo wedi’u gefynnu tu flaen iddynt.  Fodd bynnag, gall swyddogion wneud asesiad risg a phenderfynu mai gefynnu tu flaen i’r unigolyn yw’r defnydd mwyaf priodol o rym.  Gall fod rhesymau eraill dros efynnu tu flaen i unigolion hefyd, megis corffolaeth drwgdybyn neu gyflwr meddygol. |
| Holodd y Panel pa fesurau sydd mewn grym i ddiogelu unigolion sy’n cael eu rhoi mewn faniau heddlu wedi’u gefynnu.  A oes unrhyw harneisiau/gwregysau diogelwch ar gael ar gyfer defnydd cyffredinol wrth gludo drwgdybiedigion yng nghefn faniau heddlu? | Dylai drwgdybiedigion sy’n cael eu gosod yng nghewyll faniau gael eu monitro gan swyddog heddlu bob amser (nid y gyrrwr).  Mae hyn yn golygu y dylai’r swyddog fod yn eistedd yng nghefn y cerbyd yn gwylio’r drwgdybyn rhag ofn y bydd angen cymorth meddygol arno neu y bydd yn dechrau ymddwyn yn dreisgar ac ati.  Does dim harneisiau na gwregysau yn y cewyll. Mae hyn er mwyn atal drwgdybiedigion rhag ceisio niweidio eu hunain â’r strapiau ac ati. |
| Canfu nad oedd y rhif cyfeirnod STORM ar y ffurflen Defnydd o Rym yn cyfateb i ddigwyddiad 3, ac roedd angen ei ddiwygio er mwyn paru’r rhif cyfeirnod â’r digwyddiad cywir. | Nodwyd.  Yr ydym yn gweithio gyda’n hadran TG i wella’r Ffurflen Defnydd o Rym a chynnwys mwy o fewnbwn gan oruchwylydd. |
| Canfu bod dau swyddog angen hyfforddiant gloywi o ran diogelwch swyddogion, fodd bynnag, cydnabu bod oedi’n debygol oherwydd y pandemig parhaus. | Gohiriwyd hyfforddiant diogelwch swyddogion oherwydd COVID-19.  Fodd bynnag, mae hyfforddiant wedi ailgychwyn yn llawn yn awr, a bydd pob swyddog heddlu’n derbyn hyfforddiant dros y misoedd nesaf. |